text: Fire smittet med listeria - én død
  30 juli 2015 kl. 12.39
  Èn person er nu død - og flere er konstateret syge med en type listeria, som er fundet på fiskevirksomheden Hjerting Laks.
  Èn person er nu død og flere er blevet syge efter at have spist laks. Fødevarestyrelsen, Statens Serum Institut og DTU Fødevareinstituttet har sporet kilden til et mindre sygdomsudbrud af listeria hos Hjerting Laks. Det skriver Fødevarestyrelsen på sin hjemmeside.
  - Alle de smittede er ældre personer, der har haft underliggende sygdomme og derfor er i risikogruppen. Så vedkommende er død af listeria, fordi personen var svækket i forvejen, siger Tyra Grove Krause, overlæge ved Statens Serum Institut til TV2.
  Virksomheden Hjerting Laks blev også sidste år sat i forbindelse med et mindre udbrud af listeria med samme bakterietype. Fødevarestyrelsen tager derfor situationen meget alvorligt og har været på gentagne kontrolbesøg og har skærpet kontrollen af listeria på virksomheden, som i øvrigt samarbejder med Fødevarestyrelsen om at løse problemet.
  